2. ปัจจัยความเสี่ยง

บริษัทฯ มีการประเมินความเสี่ยงของธุรกิจโดยคณะกรรมการบริหารความเสี่ยง
คณะกรรมการจัดการและคณะกรรมการบริษัทฯ
พร้อมทั้งกำหนดมาตรการเพื่อลดความเสี่ยงที่อาจจะเกิดขึ้น ดังต่อไปนี้

2.1 ความเสี่ยงที่เกิดจากปัจจัยภายนอก

2.1.1 ความเสี่ยงการควบคุมการใช้แร่ใยหินจากภาครัฐ

บริษัทฯ อาจจะมีความเสี่ยงจากการที่ภาครัฐ
โดยกระทรวงสาธารณสุขได้มีนโยบายและออกกฎเกณฑ์ในการผลักดันให้มีการลด ละ
และเลิกการใช้แร่ใยหินอย่างต่อเนื่อง และเป็นสินค้าควบคุมฉลาก
โดยคณะกรรมการว่าด้วยฉลากได้มีการออก (ร่าง)
ประกาศให้ผลิตภัณฑ์ที่มีส่วนประกอบของแร่ใยหินทุกประเภทเป็นสินค้าควบคุมฉลาก ได้แก่
อุตสาหกรรมยานยนต์ เช่น เบรก คลัตซ์ อุตสาหกรรมก่อสร้าง เช่น กระเบื้องมุงหลังคา
กระเบื้องยางและท่อน้ำ

สำหรับบริษัทฯ ได้มีการติดตามความคืบหน้าในเรื่องดังกล่าว เพื่อศึกษาและวิเคราะห์ผลกระทบ
ร่วมกับกลุ่มผู้ผลิตกระเบื้องมุงหลังคา
รวมทั้งมีส่วนร่วมในการหาผู้เชี่ยวชาญจากต่างประเทศมาให้ข้อมูลการใช้แร่ใยหินอย่างปลอดภัยต่อภาครัฐ
และได้เสนอผลการตรวจพิสูจน์จากหลายสถาบันในต่างประเทศว่าสารดังกล่าวไม่ได้มีอันตรายร้ายแรง
รวมทั้งบริษัทฯ
ได้เตรียมความพร้อมในการพัฒนาผลิตภัณฑ์ที่ไม่มีส่วนประกอบของแร่ใยหินออกสู่ตลาดอย่างต่อเนื่อง
เช่นกระเบื้องเจียระไน และแผ่นผนังต่างๆ เป็นต้น

แต่อย่างไรก็ตาม จากการจัดประชุม Rotterdam Convention, COP IV meetings ที่กรุงโรม
ประเทศอิตาลี ในวันที่ 27 ตุลาคม 2551 โดยมีหัวข้อเรื่องการพิจารณาให้สาร Chrysotile
Asbestos เข้าอยู่ในบัญชีรายชื่อสารอันตรายที่จะเข้าในภาคผนวก 3 ของอนุสัญญารอดเตอร์ดัม
(เป็นรายชื่อสารอันตรายที่ต้องลด ละ เลิกใช้) สำหรับประเทศไทย
ได้ส่งตัวแทนจากสภาสิ่งแวดล้อมอุตสาหกรรม เข้าร่วมประชุม
ผลสรุปจากการประชุมได้มีมติไม่ต้องบรรจุสาร Chrysotile Asbestos เข้าอยู่ใน PIC List
ภาคผนวก 3 ของอนุสัญญารอดเตอร์ดัม

2.1.2 ความเสี่ยงด้านราคาและการขาดแคลนวัตถุดิบหลัก

ปูนซีเมนต์ เป็นวัตถุดิบหลักของบริษัทฯ ปัจจุบันไม่มีปัญหาในเชิงปริมาณเนื่องจากมีผู้ผลิตหลายราย
และไม่มีปัญหาในเชิงราคา เพราะบริษัทฯ ได้สั่งซื้อปูนซีเมนต์จากผู้ผลิตหลายราย
ทำให้มีความคล่องตัวในการต่อรองราคา

ใยหิน ปัจจุบันแร่ใยหินยังเป็นหนึ่งในวัตถุดิบหลักของบริษัทฯ ที่มีความเสี่ยงทั้งเรื่องปริมาณและราคา
อันเนื่องมาจาก ความต้องการเพิ่มขึ้นในประเทศจีนและประเทศอินเดีย
ในขณะเดียวกันจำนวนผู้ผลิตลดลง จึงทำให้ผู้ผลิตที่เหลืออยู่ปรับขึ้นราคา
ในขณะที่สายเดินเรือของหลายประเทศออกกฎห้ามไม่ให้บรรทุกแร่ใยหิน บริษัทฯ ลดความเสี่ยง
โดยเพิ่มปริมาณการเก็บสต๊อก วางแผนการสั่งซื้อเป็นรายปีจากผู้ผลิตทั้ง 5
รายในปริมาณที่เพียงพอและเหมาะสม
ร่วมมือกับผู้ผลิตวางแผนการจัดซื้อและการจัดส่งเพื่อลดปัญหาการขนส่งสินค้า

2.1.3 ความเสี่ยงจากการเพิ่มขึ้นของต้นทุนค่าขนส่ง

เนื่องจากสินค้าของบริษัทฯ เป็นสินค้าหนักและมีโอกาสแตกเสียหายง่าย
ดังนั้นต้นทุนการขนส่งไปยังร้านลูกค้าจึงเป็นต้นทุนหลักส่วนหนึ่ง จากวิกฤตพลังงานในปี 2550
ซึ่งมีผลต่อเนื่องถึงกลางปี 2551 ส่งผลโดยตรงต่อต้นทุนการขนส่งที่เพิ่มขึ้นอย่างต่อเนื่อง
แต่ในช่วงปลายปี 2551 เกิดวิกฤตเศรษฐกิจการเงินโลก
ราคาน้ำมันโลกกลับมีราคาลดลงอย่างรุนแรงส่งผลให้ราคาน้ำมันในประเทศลดลงอย่างต่อเนื่อง
แต่อย่างไรก็ตามบริษัทฯ
มิได้ละเลยต่อเหตุการณ์ดังกล่าวได้เตรียมความพร้อมหากราคาน้ำมันจะกลับมีราคาเพิ่มขึ้น
จึงกำหนดมาตรการต่างๆ ดังนี้

-   จัดเส้นทางการวิ่งของรถบรรทุกให้เหมาะสมและจัดบรรทุกให้เต็มเที่ยว

-   เพิ่มการว่าจ้างรถบรรทุกที่วิ่ง 2 ขา คือมีสินค้าทั้งไปและกลับ ซึ่งจะมีต้นทุนต่ำกว่ารถบรรทุก 1
    ขา

-   ใช้การขนส่งแบบผสมผสาน (Multimodal transportation)
    ระหว่างรถกับเรือในพื้นที่ภาคใต้

-   ส่งเสริมให้ลูกค้าจัดรถบรรทุกในพื้นที่มารับสินค้าเอง โดยบริษัทฯ ช่วยเหลือค่าขนส่งบางส่วน
    ซึ่งถูกกว่าบริษัทฯ ขนส่งสินค้าเอง

-   ส่งเสริมให้ผู้รับขนส่งที่ทำสัญญาขนส่งผลิตภัณฑ์กับบริษัทฯ ปรับปรุงรถเพื่อใช้พลังงานทดแทนอื่นๆ
    เช่น NGV โดยปัจจุบันมีรถในกลุ่มนี้ประมาณ 24% และจะเพิ่มขึ้นอย่างต่อเนื่องในปี 2552

2.1.4 ความเสี่ยงจากการหยุดชะงักของเครื่องจักร

ในสภาวะการขายและการผลิตที่มีความต้องการสินค้าหลากหลาย รวดเร็ว
ทำให้ต้องมีการวางแผนเดินเครื่องจักรอย่างต่อเนื่อง การหยุดเครื่องจักรใด ๆ
รวมทั้งการซ่อมบำรุงประจำปี หรือการเกิด Machine Break Down
อาจส่งผลต่อแผนการส่งมอบสินค้าให้ลูกค้าได้ ฝ่ายวิศวกรรมได้กำหนดแผนการซ่อมบำรุงเป็นรายปี
เพื่อให้มั่นใจว่าสามารถทำการผลิตได้อย่างต่อเนื่อง อาทิเช่น

-   ใช้ระบบ Preventive Maintenance จัดเก็บข้อมูลประวัติการซ่อมบำรุง
    การกำหนดแผนงาน การติดตามประมวลผล และการเตรียมความพร้อมของ Spare Parts
    ไว้รองรับตามแผนงาน

-   เตรียมแผนงานซ่อมบำรุงประจำปีโดยนำโปรแกรมคอมพิวเตอร์มาช่วยในการวางแผนงาน
    จัดกลุ่มชิ้นส่วนต่าง ๆ พร้อมทำการทดสอบ เพื่อลดระยะเวลาหยุดเครื่องจักรลงได้ประมาณ
    7-15 วัน

2.1.5 ความเสี่ยงจากการแข่งขันด้านราคาสินค้า

ในปี 2551 บริษัทฯ ยังเผชิญความเสี่ยงจากการแข่งขันด้านราคา
อันเนื่องมาจากภาวะเศรษฐกิจชะลอตัว และผู้ผลิตหลายรายยังมีกำลังการผลิตส่วนเกิน บริษัทฯ
จึงให้ความสำคัญการให้บริการก่อนและหลังการขาย การให้บริการติดตั้ง
การจัดส่งสินค้าที่ตรงต่อเวลา เพื่อสร้างความแตกต่างที่ดีกว่า รวมทั้งการพัฒนาผลิตภัณฑ์ใหม่ๆ
ออกสู่ตลาดอย่างต่อเนื่อง

2.1.6 ความเสี่ยงด้านการบริหารการเงินและอัตราแลกเปลี่ยน

บริษัทฯ ไม่มีนโยบายในการกู้เงินเป็นสกุลเงินตราต่างประเทศ
 ส่วนหนี้การค้าในธุรกรรมปกติที่เกิดจากการนำเข้าวัตถุดิบ เครื่องจักร
และอุปกรณ์ที่ใช้ในการผลิตกระเบื้องหลังคา ได้มีการสั่งซื้อจากต่างประเทศอย่างสม่ำเสมอ
ทำให้บริษัทฯ อาจมีความเสี่ยงจากความผันผวนของอัตราแลกเปลี่ยนเงินตราต่างประเทศได้ บริษัทฯ
จึงได้ทำสัญญาซื้อขายเงินตราต่างประเทศล่วงหน้า (Forward contract)
และการเปิดบัญชีเงินฝาก FCD (Foreign Currency Deposit)
โดยการนำเงินสกุลดอลลาร์สหรัฐจากการขายสินค้าไปต่างประเทศมาเข้าฝากในบัญชี
เพื่อเก็บไว้สำหรับชำระค่าสินค้าโดยไม่ต้องแลกเปลี่ยนสกุลเงิน
เพื่อลดภาระการผันผวนของอัตราแลกเปลี่ยน

2.2 ความเสี่ยงด้านการบริหารและการจัดการ

  ความเสี่ยงด้านการบริหารและการจัดการของผู้ถือหุ้นรายใหญ่

บริษัทฯ มีสถานะเป็นบริษัทย่อยของบริษัท มายเรียด วัสดุ จำกัด โดย ณ วันที่ 31 ธันวาคม 2551
บริษัท มายเรียด วัสดุ จำกัด มีฐานะเป็นผู้ถือหุ้นรายใหญ่ถือหุ้นในบริษัทร้อยละ 73.33
รวมกับหุ้นที่ถือโดยกรรมการที่เป็นตัวแทนของบริษัท มายเรียด วัสดุ จำกัด
แล้วจะมีสัดส่วนการถือหุ้นมากกว่าร้อยละ 75 ซึ่งจะทำให้ บริษัท มายเรียดวัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด แต่อย่างไรก็ตาม บริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
โดยมุ่งมั่นในการดำเนินธุรกิจตามหลักบรรษัทภิบาล (Good Corporate Governance)
มีจริยธรรมในการปฏิบัติงานและเปิดเผยข้อมูลอย่างโปร่งใส และมีหลักการอนุมัติรายการระหว่างกัน
บุคคลที่อาจมีความขัดแย้งทางผลประโยชน์จะไม่สามารถอนุมัติรายการที่เกี่ยวข้องกับตนได้
คณะกรรมการตรวจสอบจะพิจารณากลั่นกรองให้ความเห็นก่อนทำรายการดังกล่าวแล้วเสนอคณะกรรมการบริษัทฯ
และ/หรือ ที่ประชุมผู้ถือหุ้นเพื่อพิจารณาอนุมัติต่อไป โดยบริษัทฯ
จะเปิดเผยรายการระหว่างกันไว้ในหมายเหตุประกอบงบการเงินของบริษัทฯ